Lapsilisäleikkaus sinetöitiin. Aiemmat sanat ja nykyiset teot asettuivat rivoon ristiriitaan.

Eduskunta päätti eilen lukuisista leikkauksista. Vastakkain olivat hallituspuolueet ja oppositio. Ensin mainittujen edustajat osoittivat äänestyksillään, että he kaikki halusivat leikkauksia.

Leikkuriin pistettiin kansaneläkeindeksiin sidottuja etuuksia, kuten kansaneläke, takuueläke, työttömyysturvan peruspäiväraha ja työmarkkinatuki.

Ja lapsilisät.

Hallituspuolueista kokoomus ei ole peitellyt perhevastaisuuttaan aiemminkaan. Sen osalta lapsiperheiden kurittaminen oli johdonmukainen jatkumo jo pitkään harjoitetulle politiikalle. Perussuomalaisten ja keskustan osalta asia on toisin. Nyt tehty päätös sinetöi harvinaisen julkean petoksen.

Aiemmat sanat ja nykyiset teot paljastavat poikkeuksellisen härskin huijauksen, jolla noustiin valtaan.

Oppositiokeskusta rypi lapsiperheiden asiaa

Eritoten nykyinen pääministeripuolue keskusta suorastaan rypi lapsiperheiden asiaa oppositiovuosinaan. Kun Juha Sipilä valittiin puolueen puheenjohtajaksi vuonna 2012, hän kehotti puoluekokousväkeä lukemaan keskustan perhepoliittista kannanottoa. Siinä esitettiin muun muassa luopumista silloisen hallituksen päätöksestä jäädyttää lapsilisien indeksikorotukset. Kannanottoa luettiin tarkasti, ja perheiden puolustaminen oli avainasemassa, kun keskusta kiritti kannatuksensa vaalivoittolukemiin. (Keskustan oppositioaikojen kannanottoja on koottu tähän kirjoitukseen.)

Kun Sipilä pääsi valtaan, hänen hallituksensa ohjelmassa indeksijäädytyksistä ei luovuttukaan. Päinvastoin niistä tehtiin lopullisia. Indeksikorotukset poistettiin kokonaan ja pysyvästi.

Keskustan eduskuntaryhmän varapuheenjohtajat, kansanedustajat Markus Lohi ja Elsi Katainen hurskastelivat vielä viime keväänä, että lapsilisiin ei puututa. He toistelivat oppositiovuosilta tuttua mantraa siitä, että kyseessä on keskustalle arvovalinta. He edelleen väittivät, että lapsilisiin puuttuminen oltiin torjuttu hallitusneuvotteluissa.

Ei kestänyt edes kolme viikkoa, kun kerrottiin, että keskustan johtama hallitus olikin tehnyt sellaisen arvovalinnan, että lapsilisiä leikataan kuin leikataankin. Eilen Markus Lohi ja Elsi Katainen liikuttivat oma-aloitteisesti kätensä äänestysnapeille ja virallistivat henkilökohtaiset arvovalintansa äänestämällä lapsilisäleikkauksen puolesta.

Yhtä tyhjää puhetta oli myös heidän väitteensä hallitusneuvotteluiden torjumisista. Hallitusohjelmaan kirjattiin edellä mainittu indeksikorotusten poistaminen ja vielä sen lisäksi erityinen maininta ehdollisista lisäleikkauksista. Keskusta ei siis torjunut lapsilisiin puuttumista hallitusneuvotteluissa, vaan päinvastoin hyväksyi peräti kaksi erillistä leikkausta.

Kun eilinen päätös otetaan huomioon, keskustalaiset ovat nyt siis hallituskautensa aikana tehneet jo kolme erillistä lapsilisäleikkaukset hyväksyvää arvovalintaa. Kaksi niistä on päätetty toteuttaa. Kolmas, eli lisäleikkaukset, noussevat esiin ensi keväänä, kun hallitus kuntavaalien jälkeen uskaltaa ruveta pohtimaan kautensa puolivälitoimia.

Annettujen arvovalintanäytteiden valossa voidaan pitää varsin todennäköisenä, että kylmää on kyyti jatkossakin.

Sanoja ja tekoja

– Päätös leikata lapsilisiä on nykyhallitukselta selkeä arvovalinta, joka kasvattaa inhimillistä hätää etenkin perheissä, joiden talous on tiukalla työttömyyden, sairauden tai muiden ongelmien vuoksi. Suurimpia kärsijöitä ovat näiden perheiden lapset, luki keskustan, perussuomalaisten ja vasemmistoliiton eduskuntaryhmästä eronneiden kansanedustajien välikysymyksessä, joka jätettiin Jyrki Kataisen (kok) hallitukselle vuonna 2014.

Hallitus oli tuolloin päättänyt leikata lapsilisiä. Oppositiopoliitikkojen ”huoli” oli kova.

– Lapsilisien leikkauspäätös tuntuu erityisen vastuuttomalta, kun tiedetään, että lapsiperheiden köyhyys on kasvanut huolestuttavasti 90-luvun laman jälkeen, välikysymyksessä voivoteltiin.

Ja sitten vielä oikein herutettiin:

– Lapsiperheissä on aina rahalle tarvetta: keskituloisillakin perheillä kulutukseen menevät helposti kaikki saatavat tulot. Kustannuksia muodostuu mm. asumisesta, ruoasta, päivähoitomaksuista, harrastuksista, kuljetuksista, vaatteista ja leluista. Lapsilisällä – jonka indeksitarkastukset hallitus on jo aiemmin jäädyttänyt – ei kateta edes murto-osaa näistä menoista, mutta kyseessä on kuitenkin yhteiskunnalta perheille suuntautuva tärkeä kädenojennus, joka pitää omalta osaltaan talouden rattaita pyörimässä.

Välikysymyksen ensimmäinen allekirjoittaja oli perussuomalaisten kansanedustaja Hanna Mäntylä. Asiasta eduskunnassa käydyssä keskustelussa hän moitti leikkauspäätöstä ”epäinhimilliseksi” ja haukkuipa vielä kertaalleen indeksikorotusten jäädyttämisenkin.

Reilu vuosi tämän jälkeen hän äänesti hallitusohjelman puolesta, jossa indeksikorotuksia ei pidetty pelkästään jäissä, vaan lakkautettiin kokonaan. Sitten hän ryhtyi johtamaan ministeriötä, jossa valmisteltiin esitys, joka johti eilen hyväksyttyyn päätökseen leikkauksista.

Hän ei ollut eilen eduskunnassa osoittamassa henkilökohtaista tukeaan leikkauspäätökselle, mutta hyväksytty hallituksen esitys valmisteltiin Mäntylän alaisuudessa, kun hän vielä oli sosiaali- ja terveysministeri.

Sosiaali- ja terveysministeriön toinen johtaja on keskustalainen perhe- ja peruspalveluministeri Juha Rehula. Myös hän voihki vuoden 2014 välikysymyskeskustelussa silloisen hallituksen leikkauspäätöksiä ja indeksijäädytyksiä. Hän tiesi myös kertoa, että leikkaukset ovat suoraan kulutuksesta pois.

– On tehty arvovalinta, ja on muuten tehty arvovalinta lapsilisien osalta toisen kerran tällä vaalikaudella. Ainoana sosiaaliturvan etuutena ensin jäädytettiin lapsilisien indeksit.

Hallituspuolueen kansanedustajana Rehula on nyt äänestänyt kolmen leikkauksen puolesta: ensin hän hyväksyi keväällä 2015 hallitusohjelman indeksilakkautuksen ja ehdollisen lisäleikkauksen ja eilen vielä johtamansa ministeriön valmisteleman suoran leikkauksen.

Tekojen perusteella on nyt mahdollista arvioida hänenkin arvovalintajulistustensa arvo ja arvokkuus.

Yksinhuoltajien korotukset muuttuivatkin leikkauksiksi

Eilisen leikkauspäätöksen pohjalla olleen hallituksen esityksen allekirjoittajaksi pääministeri Juha Sipilän ohella päätyi Hanna Mäntylää sosiaali- ja terveysministerinä seurannut Pirkko Mattila (ps). Hän pisti nimensä esityspaperin alle liki heti, kun hänestä oli tullut ministeri. Häntä ei näin ollen voi asemansa vuoksi pitää ainakaan päävastuullisena esityksestä.

Puheidensa tyhjyyden hänkin kuitenkin allekirjoituksellaan osoitti.

Kevään 2015 eduskuntavaalien alla Mattila kertoi Ylen vaalikoneessa, että hänen mielestään yksinhuoltajien lapsilisiä tulisi korottaa. Jopa hänen allekirjoittamassaan hallituksen esityksessäkin todetaan avoimesti, että eilen päätetty leikkaus osuu keskimääräistäkin ikävämmin juuri yksinhuoltajiin.

Vuoden 2014 välikysymyksen yhteydessä keskustan ryhmäpuheenvuoron piti kansanedustaja Mirja Vehkaperä. Hän sanoi, että keskusta ei hyväksy lapsilisien leikkaamista. Hänkin valitteli indeksikorotusten jäädyttämistä. Myöhemmin keskustelussa hän puhui jopa lapsiperheiden kyykyttämisestä. Vehkaperä muistutti myös seurauksista, joita koitui 90-luvulla Lipposen hallituksen toimesta toteutetusta politiikasta, kun lapsilisiä edellisen kerran leikattiin:

– 90-luvun laman aikana lapsuutensa elänyt sukupolvi on nyt aikuinen, ja ongelmat nousevat nyt pintaan. Meillä ei ole varaa toistaa 90-luvun laman virheitä. Ei, vaikka miten tiukkaa olisi.

Vehkaperä siis tietää, minkälaisia seurauksia päätöksillä on. Tietoisena tästä hän äänesti hallitusohjelman indeksilakkautuksen, ehdollisen lisäleikkauksen ja nyt nuijitun leikkauksen puolesta.

Ja niin edelleen. Keskustan ja perussuomalaisten takinkääntö on tässä asiassa täydellinen. Erityisen raskauttavaa se on siksi, että puolueet ja niiden edustajat tietävät, mitä tekevät ja mitä seurauksia sillä on.

Arvovalinnat ja vaikutukset yhtä tyhjän kanssa

Ellei kyse olisi vakavasta asiasta, voisi melkein naurattaa, että hallituksen aiemmasta lapsilisäleikkausesityksestä käy vieläpä ilmi, että sen taloudelliset vaikutuksetkin ovat hallituksen perhepolitiikan kokonaisuutta ja eritoten taloutta yleisesti arvioitaessa yhtä tyhjän kanssa. Liki samassa määrin kuin vuosien varrella lasketellut arvovalintaluikurit.

Perussuomalaisten populistiset palturit johtivat hallitusvastuuseen oikeuttavaan kannatukseen. Nyt se on mennyt. Paljon sen kauniimmin eivät kohtaa Juha Sipilän keskustankaan puheet ja teot. Ehkä vielä koittaa sekin päivä, kun äänestäjät huomaavat tämän.

Jos keskustalaiset höpisevät kuntavaalikampanjoissaan jotakin lapsiperheistä tai peräti lupailevat, että lapsilisiin hallitusohjelmassa kaavailtuja lisäsäästöjä ei toteuteta, niin kannattaa ainakin ottaa huomioon, mihin ne arvovalinnat ovat tähän saakka johtaneet.

* * *

Mutta kuinka paljon perheiltä sitten viedään? Jo muutamassa vuodessa vaikutus on paljon suurempi kuin miltä nyt näyttää. Hallitus ihan itse on laskenut asian. Siitä enemmän tässä kirjoituksessa.

Kuvissa: Juha Sipilä, Elsi Katainen, Markus Lohi, Juha Rehula, Mirja Vehkaperä, Hanna Mäntylä ja Pirkko Mattila. Kuvat: Eduskunta.

Päivitys 24.11.2016 klo 14.00

Korjattu kirjoitusvirheitä ja joidenkin lauseiden esitysasua. Asiasisältöön ei muutoksia.

Jaa tämä kirjoitus Facebookissa klikkaamalla tässä.

Jaa tämä kirjoitus Twitterissä klikkaamalla tässä.

Lue myös:

”Keskusta ei hyväksy perheisiin ja perusturvaan kohdistuvia leikkauksia” (29.9.2015)

Lapsilisiä leikataan ovelasti – yksinhuoltajat ja pienituloiset tulilinjalla (16.9.2016)

Keskustan arvovalinta ei kestänyt edes kolmea viikkoa (6.4.2016)

Lapsilisiä viedään jälleen leikkuriin – kotihoidon tukikin kiikarissa (17.3.2016)

Aiheesta internetissä:

Elsi Katainen: Keskustan eduskuntaryhmän varapuheenjohtajat, kansanedustajat Elsi Katainen ja Markus Lohi: Lapsilisiin ei puututa (17.3.2016)

Eduskunta: VÄLIKYSYMYS 2/2014 vp – Hallituksen perhepolitiikka ja lapsilisien leikkaaminen (4.4.2014)

Eduskunta: Täysistunnon pöytäkirja 39/2014 vp – Välikysymyskeskustelu (10.4.2014)

Eduskunta: Äänestys hallitusohjelmasta (4.6.2015)

Ylen vaalikone 2015: Pirkko Mattila

Helsingin Sanomat: Hallitus siirsi kevään isot talouspäätökset kuntavaalien jälkeiseen aikaan (19.11.2016)

Eduskunta: HE1512016 vp – Hallituksen esitys eduskunnalle laiksi lapsilisälain 7 §:n muuttamisesta (15.9.2016)

Iltalehti: Eduskunta hyväksyi leikkaukset eläkkeisiin ja lapsilisiin (23.11.2016)

*************

Isän pikajuna Facebookissa | Näin seuraat blogia Facebookissa

Bloggaaja Twitterissä | Isän pikajuna Instagramissa